Nos B. humilis abbatissa totusque conventus beate Marie Nivernensis, universis presentibus et futuris, notum facimus, quod cum vir nobilis Siguinus, dominus sancti Leodegarii de Bosco, defunctus, pro remedio anime Iterii, clerici, fratris sui, defuncti, quondam nobis dedit et assedit in perpetuam et puram elemosinam viginti solidos annui redditus in villa sua de Noiron, de talliis ejusdem ville in festo sancti Remigii annuatim nobis vel mandato nostro persolvendos: nos, considerata utilitate ecclesie nostre, cum multas et sumptuosas expensas annuatim oportet nos facere pro dictis viginti solidis requirendis, dictos viginti solidos annui redditus permutavimus sive excambiavimus viris venerabilibus et discretis decano et capitulo Eduensi, et de escambio dictorum viginti solidorum, nos tenentes integre pro pagatis. Cum ipsi decanus et capitulum super hoc plenarie nobis satisfecerunt, ipsos viginti solidos annui redditus eisdem et matri ecclesie Eduensi concessimus et quitavimus percipiendos et habendos in perpetuum in dicta villa et in dictis talliis pacifice et quiete, volentes et mandantes quod quicumque predictas tallias recipient, successive ipsos viginti solidos jamdictis decano et capitulo vel eorum mandato persolvant annuatim, sicut nobis persolvere tenebantur. In cujus rei testimonium, presenti scripto hoc unicum sigillum quo utimur duximus apponendum. Actum anno gratie Mº CCº quinquagesimo, mense Septembri.